Адыгэ ыкIи къэбэртэе-щэрджэс лексикологиер наукэ хэгъэушъхьафыкIыгъэу гъогу техьанымкIэ Щагъыр Аминэ илексикологие IофшIагъэхэр лъапсэ хъугъэх. Ащ I962-рэ илъэсым «Очерки по сравнительной лексикологии адыгских языков» зыфиIоу къыдигъэкIыгъэм адыгабзэхэм ягущыIэ зэхэтыкIэ, адыгэ ыкIи къэбэртэе гущыIэхэм яфонетикэ ыкIи ямэхьэнэ нэшанэхэр, омоним гущыIэхэр, мэхьэнабэ гущыIэхэр, синоним гущыIэхэр, антонимхэр, адыгабзэмрэ къэбэртэябзэмрэ зэдыряе адыгэ гущыIэ шъыпкъэхэр, адыгэ ыкIи къэбэртэе гущыIэхэу ямэхьанэкIэ зэтефэхэрэр ыкIи зэтемыфэхэрэр, адыгабзэхэр лексикэмкIэ зэрэзэтекIхэрэр, урысыбзэм, арапыбзэм, тюркыбзэхэм, ираныбзэм къахэкIыгъэ гущыIэхэр, нэмыкIхэри апэрэу къыщызэхефых.